Vasile Larco

Vasile Larco s-a născut la 01 ianuarie 1947, în Bucecea, judeţul Botoşani. Stabilit în Iași. Absolvent al Facultății de Mecanică. În prezent, pensionar. Membru al Uniunii Scriitorilor din România din anul 2006. Membru al Uniunii Ziariștilor Profesioniști din România din anul 2023. Membru fondator al Uniunii Epigramiştilor din România, în anul 1990.

Membru al Asociației Literare „Păstorel” Iași Cetăţean de onoare al oraşului Bucecea din anul 2009. Cărți publicate, în total 24: cărţi de poezii, inclusiv poezii satirico-umoristice, precum şi poezii pentru copii, proză scurtă umoristică, epigrame, monografie selectivă (în colaborare). Câștigător al unor premii la Concursurile de creație literară satirico-umoristice și al altor distincții, inclusiv premii de carte.

ENIGMA DUNĂRII

Măritul fluviu se agită

În drumul spre întinsa mare,

De parcă-ar vrea să o înghită

Prin Gurile de la vărsare.

JOCURI DE NOROC

Şi despre trageri azi mai porţi

În gând o nedreptate rară:

Că unii-s traşi mereu la sorţi,

Iar alţii-s traşi mereu pe sfoară.

CORECTĂRI COMPORTAMENTALE

Să n-alerge alandala,

Calului îi pui zăbala,

Omului cu vorbă dură

I se pune „pumnu-n gură”.

UNUI UMORIST

Frâu liber dând maestrul glumii

Se pot desprinde noi idei:

El a crescut în ochii lumii,

Dar a intrat şi-n gura ei.

METAMORFOZĂ

O faptă e adevărată,

Privind femeia iubitoare:

În tinerețe-i căutată,

Pe urmă e… căutătoare.

COMPORTAMENT

Vorba asta nu-i de clacă,

S-a transmis din gură-n gură:

Omul este pașnic dacă

Nu-i călcat pe bătătură!

INVESTIŢIE ABSURDĂ

De-o fi să coste milioane,

În urbe, deputatul nou,

Economiei subterane

Vrea să-i prevadă şi metrou.

APARENȚE

În lume, e adevărat,

De veacuri nici că s-a schimbat:

Copacul de departe-i pom,

Cum și nerodul pare om.

RECUNOȘTINȚĂ

Să treacă prin a vieții grilă,

Pe unii care-s în impas,

I-ajuți, să nu le plângi de milă,

Dar mai apoi, îți râd în nas.

SEPTEMBRIE ȘCOLĂRESC

E-a noua lună-n calendar,

Și bine-ar fi, cu siguranță,

Cumva de noul an școlar

Ar debuta cu o vacanță!

SOȚI PATISERI

Bărbatul, tare cum e roca,

Se tot frământă-ntr-o măsură,

Căci soața pregătește coca,

Iar el e-așa de…umplutură!

OBICEI LA NUNTĂ

S-a furat și pe la noi

O mireasă frumușică,

Aducând-o înapoi

Când era, deja, bunică.

PUNCT DE VEDERE IDILIC

În viața veșnic amoroasă,

Călcând alături nu-i o vină,

Doar n-ai să ai desert la masă

Mereu aceeași savarină!

ÎNARMARE NUCLEARĂ

În lumea largă este straniu

Că unii zgândăresc atomul

Și tot îmbogățesc uraniu`,

În loc să-mbogățească omul!

SFAT

Când nu poţi bani tu să mai

strângi,

Mai bine din măsele strânge

Decât să mergi şi să te plângi

La cei ce n-au de ce se plânge!

UNUI VITEZOMAN

Circulând în mare vervă,

Ghinionul nu-i exclus,

Ai o roată de rezervă,

Însă n-ai și-o viață-n plus

FAMILIALĂ

Tot mariajul merge bine,

La fel ca o mașinărie;

Accelerația-i la mine,

Iar frâna este la soție.

ÎNVINUIRE UTOPICĂ

Enorm și Dunărea greșește,

Dar nu de azi, din ziua-n care

Prea multă apă irosește

Prin Gurile de la vărsare.

Viorel Martin

Contents